അയല്ക്കാരനെ കൊലപ്പെടുത്തിയ കേസിലെ പ്രതിയെ സ്ഥലത്തെത്തിച്ച്തെളിവെടുപ്പ് നടത്തി മുക്കം: തിരുവമ്ബാടി എസ്റ്റേറ്റ് പരിസരത്തുള്ള ചാലില് തൊടികയില് അയല്ക്കാരനെ തലയ്ക്കടിച്ചു കൊന്ന കേസിലെ പ്രതി രജീഷിനെ സംഭവസ്ഥലത്തെത്തിച്ച് തെളിവെടുപ്പു നടത്തി. തിരുവമ്ബാടി ഇന്സ്പെക്ടര് സുമിത്തിന്റെ നേതൃത്വത്തിലായിരുന്നു തെളിവെടുപ്പ്. വെള്ളിയാഴ്ച വൈകുന്നേരം അഞ്ചു മണിയോടെയാണ് കൊല്ലപ്പെട്ട മോഹന്ദാസിന്റെ വീട്ടിലും പരിസരത്തും തെളിവെടുപ്പ് നടത്തിയത്. എന്നാല് പ്രതി അന്വേഷണത്തില് സഹകരിക്കുന്നില്ലെന്നും പറയുന്നത് വിശ്വാസയോഗ്യമല്ലെന്നും പൊലീസ് പറഞ്ഞു. മലപ്പുറം ജില്ലയിലെ തൃക്കളയൂര് ക്ഷേത്ര പരിസരത്തും തെളിവെടുപ്പ് നടത്തിയിരുന്നു. സംഭവ ദിവസം ധരിച്ച വസ്ത്രം അവിടെയാണ് ഉപേക്ഷിച്ചതെന്ന് പ്രതി പറഞ്ഞിരുന്നു. എന്നാല് വസ്ത്രങ്ങള് കണ്ടെടുക്കാനായിട്ടില്ല. ഇക്കഴിഞ്ഞ ബുധനാഴ്ച വൈകുന്നേരം മൂന്നുമണിയോടെയാണ് കേസിനാസ്പദമായ സംഭവം. മോഹന്ദാസിന്റെ വീട്ടിലെത്തിയ രജീഷ് വാക്കുതര്ക്കത്തിനിടെ അയാളെ മുറ്റത്തേക്ക് വലിച്ചിട്ട് കയ്യില് കരുതിയ കല്ലുപയോഗിച്ച് തലയ്ക്കടിക്കുകയായിരുന്നു. ഒളിവില് പോയ പ്രതി വ്യാഴാഴ്ച വൈകുന്നേരം താമരശ്ശേരി ഡി.വൈ.എസ് പി ഓഫീസില് കീഴടങ്ങുകയായിരുന്നു.